## La Generalitat llança una campanya amb recomanacions dirigides a la ciutadania per a lluitar contra la desinformació i les ‘fake news’ en internet

*** El Centre de Ciberseguretat de la Comunitat Valenciana publica consells per a ajudar a identificar les notícies falses
* Els experts d’este centre expliquen que les notícies falses són notícies creades per a causar polèmica, desprestigiar subjectes i organitzacions o generar una opinió esbiaixada en la societat
* La campanya incidix en la conscienciació sobre notícies falses creades amb intel·ligència artificial (IA) que suplanten la identitat de persones reals**

El Centre de Seguretat TIC de la Comunitat Valenciana (CSIRT-CV) ha posat en marxa una campanya de conscienciació dirigida a la ciutadania amb l’objectiu d’ajudar a identificar, des d’un enfocament crític, la informació falsa en les notícies (*fake news*) i ajudar a detindre la seua propagació, especialment en moments crítics.

Les *fake news* són notícies falses o faules que fan referència a informació amb l’objectiu de desinformar, manipular i enganyar un públic específic, gràcies a la seua difusió en internet a través de portals de notícies, premsa, ràdio, televisió i xarxes socials.

Els experts del Centre de Ciberseguretat expliquen que es tracta de notícies creades deliberadament amb la intenció de causar polèmica, desprestigiar subjectes i organitzacions o generar una opinió esbiaixada en la societat. A més, com que presenten fets falsos com si foren reals, es consideren una amenaça a la credibilitat dels mitjans de comunicació en general.

Amb el lema ‘Contra la desinformació, stop notícies falses’, CSIRT-CV publicarà una sèrie de recomanacions fins al pròxim 30 de desembre, tant en els seus perfils de xarxes socials en [X](https://x.com/CSIRTCV) i [Facebook](https://www.facebook.com/CSIRTCV), com en el portal especialitzat en [conscienciació](https://concienciat.gva.es/).

El director general de Tecnologies de la Informació i de les Comunicacions, Javier Balfagón, ha destacat que cal “ser cauts i fer un esforç per a aprendre a distingir la informació veraç de les faules, els rumors o les informacions poc o gens objectives que pretenen manipular opinions, generar divisió o sembrar el malestar social i la desconfiança en els mitjans o en les institucions”.

Javier Balfagón ha explicat que no es tracta “de simples bromes o mentides aïllades, sinó que moltes d’estes notícies falses formen part d’elaborades estratègies de desinformació que, lamentablement, durant moments de crisi o situacions d’emergència, es propaguen amb més intensitat i resulten més nocives, ja que les seues conseqüències s’agreugen, dificulten la presa de decisions i sembren el dubte o el pànic”.

La campanya de CSIRT-CV, un centre dependent de la Direcció General de Tecnologies de la Informació i les Comunicacions (DGTIC), inclou consells i recomanacions per a ajudar la ciutadania a desenrotllar una actitud crítica i analítica enfront de la informació que reben a través de xarxes socials, aplicacions de missatgeria o vídeo i altres entorns digitals.

**Notícies ultrafalses o *deepfake***

La campanya incidix en la conscienciació i divulgació sobre les *deepfake* o notícies ultrafalses. Este tipus de notícies falses no només contenen text, sinó també àudio o, fins i tot, vídeo fals, creat amb l’ajuda d’intel·ligència artificial (IA) i suplantant la identitat de persones reals a les quals es pot vore o sentir falsament, ja que per a confeccionar-les se superposa o suplanta el rostre o la veu d’una persona sobre els d’una altra (*deepface* o *deepvoice*).

Les recomanacions inclouen una sèrie de consells destinats a aprendre a detectar les faules, gràcies a l’anàlisi de la font, el format i les dades o la verificació de la informació a través de fonts fiables. A més, s’oferixen exemples de notícies falses per a comprovar com estan destinades al robatori d’identitat, a ciberatacs o estafes, també mitjançant pàgines web falses creades en moments de molta tensió o confusió.

Així mateix, els experts de CSIRT-CV insistixen en la importància de detindre la propagació d’esta informació i en els passos a seguir per a saber actuar cada vegada que una persona dubte de si la informació que rep és veraç.

Fecha: 16/12/2024